FI Euroopan unionin virallinen lehti CE 84/365

(2004/C 84 E/0423)

KIRJALLINEN KYSYMYS P-0339/04

esittäjä(t): Jean-Louis Bernié (EDD) komissiolle

(4. helmikuuta 2004)

Aihe: Tuulivoimalat

Vaikka tuulivoiman käyttöä alunperin kannattaneet maat (etenkin Saksa ja Tanska) ovat nyt alkaneet kyseenalaistaa sitä, Ranskassa ollaan toteuttamassa useita tuulivoimahankkeita.

Äskettäin esitettyjen tieteellisten raporttien mukaan Saksassa kuolee vuosittain 500 000 lintua tuulivoimalaan törmäyksen seurauksena.

Onko komissiolla käytettävissään luotettavia tieteellisiä tutkimuksia tuulivoimaloiden ympäristövaikutuksista ja ennen kaikkea muuttolintuja koskevista vaikutuksista?

Katsooko komissio saatavissa olevan tiedon perusteella, että tuulivoimaloiden perustaminen on sopusoinnussa muuttolintulajien säilyttämistä koskevan tavoitteen kanssa, varsinkin jos tuulivoimalat sijoitetaan muuttolintujen reittien, talvehtimis- tai pesimispaikkojen läheisyyteen?

Onko alan toimijoiden näissä tapauksissa noudatettava tarkkoja Euroopan komission vahvistamia erityisvaatimuksia?

Margot Wallströmin komission puolesta antama vastaus

(12. maaliskuuta 2004)

Komissio on tietoinen siitä, että mahdolliset ristiriidat tuulivoimaloiden rakentamisen ja luonnonsuojelutavoitteiden välillä aiheuttavat tietyillä alueilla huolta etenkin luonnonvaraisten lintujen suhteen. Erilaisissa tutkimuksissa on määritelty tuulivoimaloista aiheutuvia mahdollisia vaaroja, joita ovat häirintä, törmäysten aiheuttamat kuolemat ja suoranainen elinympäristöjen katoaminen (1).

Tuulivoimaloiden rakentamisen yhteensopivuutta lintujen suojelua koskevien EU:n ympäristölainsäädännön vaatimusten kanssa on arvioitava tapauskohtaisesti. Tämänhetkisen tiedon mukaan parlamentin jäsenen esille tuomat huolenaiheet voivat olla merkittäviä erityisesti silloin, kun tuulivoimalaa ehdotetaan sijoitettavaksi tunnetun lintujen muuttoreitin varrelle.

Kaikki tuulivoimaloiden rakennushankkeet, joilla todennäköisesti on merkittäviä ympäristövaikutuksia, on arvioitava tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY, sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/ll/EY (2), mukaisesti. Vaikutusten arvioinnilla tunnistetaan, kuvataan ja arvioidaan hankkeen suorat vaikutukset muun muassa eläimiin ja kasveihin.

Mikäli rakennushanke saattaa vaikuttaa Natura 2000 -alueeseen (3), se on arvioitava neuvoston direktiivin 92/43/ETY 6 artiklan säännösten mukaisesti. Näiden käytäntöä ja menettelyä koskevien takeiden ansiosta voidaan varmistaa, että Natura 2000 -alueisiin haitallisesti vaikuttavia hankkeita ei sallita, ellei niitä voida vaihtoehtoisten ratkaisujen puuttuessa perustella erittäin tärkeän yleisen edun vuoksi. Jos kyseisellä alueella on direktiivissä 92/43/ETY mainittu ensisijaisesti suojeltava laji tai luontotyyppi, ainoat kysymykseen tulevat näkökohdat ovat sellaisia, jotka liittyvät ihmisen terveyteen tai yleiseen turvallisuuteen tai ensisijaisen tärkeisiin suotuisiin vaikutuksiin ympäristöön taikka, komission lausunnon mukaan, muihin erittäin tärkeän yleisen edun kannalta pakottaviin syihin.

Kun erityissuojelualueiden verkosto on saatu valmiiksi Ranskassa ja muissa jäsenvaltioissa, yhteisö saa vahvan oikeudellisen perustan sen varmistamiseksi, että erittäin tärkeinä pidetyillä luonnonvaraisten lintujen suojelualueilla toteutettaviin mahdollisesti haitallisiin hankkeisiin sovelletaan tätä suojajärjestelmää.

(1) Ks. esimerkiksi BirdLife Internationalin Bernin yleissopimuksesta vastaavan komitean puolesta laatima katsaus osoitteessa (http://www.coe.int/t/e/Cultural_Co-operation/Environment/Nature_and_biological_diversity/ Nature_protection/sc22_inf30erev.pdf).

(2) EYVL L 175, 5.7.1985 ja EYVL L 73, 14.3.1997.

(3) Luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (EYVL L 103, 25.4.1979) 4 artiklan mukaiset erityissuojelualueet ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (EYVL L 206, 22.7.1992) 4 artiklan mukaiset erityisten suojelutoimien alueet.